Камелот (група)
„Камелот“ (Kamelot) е американска пауър/прогресив метъл група от Тампа, щата Флорида, САЩ.

Сформирана е от Томас Йънгблъд и Ричард Уорнър през 1991 година. Норвежкият вокалист Рой Кан се присъединява за албума Siege Perilious и пише песните заедно с Йънгблъд до неговото напускане през април 2011 година. На 22 юни 2012 г. Йънгблъд обявява на техния уебсайт, че новият им вокалист е шведският певец Томи Каревик, който се изявява в албума им Silverthorn като вокалист. Към 2015 г. имат 11 студийни албуми, 3 концертни албума, 1 DVD и 11 видеоклипа. Последният им албум е Haven, излязъл през чрез Napalm Records май 2015 г.

Биография 
Групата е създадена от Томас Йънгблъд и Ричърд Уорнър през 1991 г. През 1994 издават дебютния си албум – „Eternity“. Вторият им албум – „Dominion“ излиза през следващата година.

През 1997 двама от членовете – барабанистът и основател на групата Ричърд Уорнър и вокалиста Марк Ванденбилт са заменени съответно от Каси Грило и Рой Кан. С двамата си нови члена групата издава третия си студиен албум – „Siege Perilous“. През есента на същата година групата прави турне из Европа, а четири месеца след това издават и нов албум – „The Fourth Legacy“.

През 2000 правят още едно турне, „New Allegiance Tour“, обхващащо Германия, Австрия, Швейцария, Холандия, Белгия, Италия, Гърция и Испания. След завършването му издават концертния си албум „The Expedition“, съдържащ записи от турнето. Само няколко месеца по-късно групата издава петия си студиен албум – „Karma“. През 2003 издават шестия си албум – „Epica“.

„Камелот“ се утвърждават най-вече с последвалите си два албума – „The Black Halo“ (2005) и „Ghost Opera“ (2007). Тук техният прогресив метъл с елементи на пауър и симфо метъл е вече изчистен, с типичната за групата специфика. С основен принос за това е норвежецът Кан, вокалист с изключителен глас, богат, с широк диапазон. Освен него и Оли (клавишни), който е германец, останалите от групата са американци.

Сред гост-музикантите, участвали в записа на „Black Halo“, е Шаграт от „Dimmu Borgir“, сънародник и приятел от детинство на Кан. Шаграт се проявява с неголеми вокални партии в две от парчетата, изискващи блек метъл вокализъм (дебел, грапав и твърд глас). В „Ghost Opera“ със значително присъствие е холандското мецосопрано Симон Симонс, вокалистка на симфо метъл групата „Epica“ (появяваща се и в албумите „Black Halo“ и „Epica“).

На 18 април 2008 „Камелот“ изнасят концерт в София зала Христо Ботев, по покана на ABV PRO.

„Камелот“ са участвали в седмото – през 2012, заедно с Lizzy Borden, Rhapsody of Fire, Ахат и Ренегат – и юбилейното десето – през 2015 заедно с Within Temptation, Unisonic и Delain – издания на Каварна Рок Фест.

Рой Кан прави изявление на 21 април 2011, последвано от изявление на групата на 22 април 2011, с което съобщават, че вокалиста Рой Кан е напуснал. Групата завършва турнето си през 2011 с помощта на гостуващи вокалисти. На 22 юни „Камелот“ представя Томи Каревик като свой нов официален вокалист. Каревик преди това се появява като един от гост-музикантите на групата на Pandemonium World Tour 2011.

Състав

Настоящи членове 
 Томас Йънгблъд – китара
 Шон Тибетс – бас китара
 Каси Грило – барабани
 Оливър Палотай – синтезатор, китара
 Томи Каревик – вокали

Бивши членове 
 Рой Кан – вокали
 Марк Ванденбилт – вокали
 Ричърд Уорнър – барабани

Дискография

Студийни албуми 
 Eternity (1995)
 Dominion (1996)
 Siege Perilous (1998)
 The Fourth Legacy (2000)
 Karma (2001)
 Epica (2003)
 The Black Halo (2005)
 Ghost Opera (2007)
 Poetry For The Poisoned (2010)
 Silverthorn (2012)
 Haven(2015)
 The Shadow Theory (2018)
 The Awakening (2023)

Концертни албуми 
 The Expedition (2000)
 Avalon (2005)
 One Cold Winter's Night (2006)

Външни препратки 

 Официален сайт на „Камелот“
  Kamelot в Encyclopaedia Metallum
 „Камелот“ в зала Христо Ботев
 Снимки на „Камелот“ от концерта им в България.

Американски симфонични метъл групи
Американски прогресив метъл групи
Музикални групи в Тампа